Colombias geografi
Store norske leksikon,Geografi,Verdens geografi,Sør-Amerikas geografi,Colombias geografi
Colombia er dominert av Andesfjellene som danner et høyland i vest. Lavlandet i øst, som dels hører til Orinocos sletteland Llanos og dels til Amazonas' urskog Selvas, opptar 3/5 av landets areal, men er meget tynt befolket. Det vestlige høylandet består av fire atskilte fjellkjeder eller cordilleras som løper fra sørvest til nordøst, nesten parallelt med hverandre. Lengst i vest ligger kystfjellkjeden Serranía de Baudó, som geologisk hører til Mellom-Amerika. Høyden er de fleste steder under 1000 meter over havet, men fjellene er sterkt forrevet og dypt nedskåret.
Selve Andesfjellene består av tre hovedkjeder: Cordillera Occidental, 'den vestlige fjellkjeden' Cordillera Central, 'den sentrale fjellkjeden' Cordillera Oriental, 'den østlige fjellkjeden' Området har vulkansk aktivitet og jordskjelv.Cordillera Occidental er hovedsakelig bygd opp av massive krystallinske bergarter og vulkanitter. Lengst mot sør ligger en rekke høye vulkaner, blant annet stratovulkanen Cumbal, 4764 meter over havet. Øst for Cordillera Occidental ligger den dype Caucadalen (900–1100 meter over havet), der elven av samme navn renner nordover og forenes med Magdalenaelven.Cordillera Central er den høyeste og har flere topper over 5000 meter over havet, deriblant Nevado del Huila (5750 meter over havet), Nevado del Ruiz (5321 meter over havet), og Nevado del Tolima (5280 meter over havet). Kjeden er hovedsakelig bygd opp av krystallinske skifre og unge vulkanske bergarter; de høyeste toppene er alle unge vulkaner.Cordillera Oriental danner vannskillet mellom elven Magdalena og dens elvedal (300–500 meter over havet) i vest og Amazonas i øst. Denne østlige kjeden er lavere enn sentralkjeden, men bredere, idet den oppløser seg i en mengde grener som omslutter daler og høysletter. Mest kjent er Bogotás høyslette, som ligger omtrent 2600 meter over havet.Litt nord for Bogotá finnes det høyeste partiet, opptil 5600 meter over havet, men så senker fjellene seg gjennom Sierra de Perijá mot Guajirahalvøya. Vest for denne halvøya danner Sierra Nevada de Santa Marta et isolert fjellmassiv, med Pico Cristóbal Colón (5775 meter ove rhavet), landets høyeste fjell.Elven Magdalena er Colombias lengste elv (1560 km), og viktigste seilbare vannvei. Cauca er Magdalenas viktigste sideelv. Fra Cordillera Oriental renner en mengde elver ned på lavlandssletta, hvor de opptas av Orinocos og Amazonas' bielver. I nord ligger et bredt lavland med Magdalenas delta, mens kystlandet mot Stillehavet er smalere. Les mer i Store norske leksikon dyreliv i Colombia Colombias befolkning Eksterne lenker Den meteorologiske verdensorganisasjon